**între azi și demult**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ÎNTRE AZI ŞI DEMULT

de Marian Florentin Ursu

\*

Te iubesc cel mai mult când tu taci și exiști,

Când mai crezi c-am rămas doi amanţi pesimiști,

Tu trăiești cel mai mult în prezentul ocult

Şi mă cauți mereu între azi și demult

Pe aceleași alei sunt un biet menestrel,

Sunt o salvă de tun într-o piele de miel,

Nu mai sunt ca un om, nici copac nu mai sunt,

Sunt un tropot de cal cu potcoave de vânt

Te iubesc mai acut când prin ploi te dezbraci

Şi te-mbraci cu finalul câmpiei de maci

Nu mai știu cine ești, nu mai pot nici să mint,

Cât de mult te-am urât, cât de mult te-am iubit !

Sunt o brumă de toamnă pe-o frunză de crin

Când mă rogi să te mângâi pe coapse puțin

Şi prin umbra înaltă-a pădurii de tei

Suntem trupuri de foc și ne pasc niște lei

Nu mai sunt ca un om și nici cal nu mai sunt,

Sunt un dangăt de clopot căzut pe pământ,

Sunt o toacă de lut care bate tacit,

Dinspre minus nimic înspre plus infinit !